
RAPORT DE SPECIALITATE
 603/18 01 2022
cu privire la stabilirea spațiilor pentru depozitarea temporară a unor categorii de deșeuri


La nivelul comunei Macea este necesară stabilirea unor locații pentru depozitarea temporară: 
· a deșeurilor inerte provenite din activitățile de construcții și demolări, lucrări pentru care nu este necesară emiterea unei autorizații de construire/desființare, 
· de materiale plastice, lemn, textile, ambalaje,  deşeuri voluminoase, inclusiv saltele şi mobilă,
· a deșeurilor textile, deşeuri de echipamente electrice şi electronice, deşeuri de baterii şi acumulatori.
În acest moment nu sunt stabilite perimetre în care pot fi depozitate deșeurile descrise mai sus și apare o situație de blocaj în gestionarea acestora, atât în ce privește administrația locală, cât și populația care nu știe unde se poate debarasa de ele. Pe cale de consecință apar rampe neautorizate în diferite locuri din marginea localităților Macea și Sânmartin. Acestea, pe lângă faptul că nu sunt amenajate și dăunează mediului, mai strică și peisajul dând senzația unei comune neadministrate corespunzător, în care o parte din populație este indiferentă față de problemele mediului.

Am considerat că cea mai potrivită locație pentru amenajarea unor rampe destinate depozitării temporare a categoriilor de deșeuri la care am făcut referire, ar fi în imediata apropiere a rampei de depozitare a gunoiului de grajd, din următoarele motive:
· terenul este proprietatea publică a comunei Macea;
· este la o distanță suficient de mare de intravilanul localității Macea încât să nu deranjeze locuitori din acea parte a satului.
Pe de altă parte, autoritățile locale sunt obligate să asigure amenajarea rampelor pentru depozitarea temporară a unor categorii de deșeuri prin următoarele texte legale.
- art. 17 alin. (5), lit. m) și n), ale art. 60 alin. (1) lit. h) din Ordonanța de Urgență a Guvernului nr. 92/2021 privind regimul deșeurilor; 
- art. 10 alin. (2) din Ordonanţa de urgenţă a Guvernului nr. 5/2015, cu modificările şi completările ulterioare

Având în vedere cele expuse mai sus, propun Consiliului local Macea să adopte proiectul de hotărâre nr. 6 din 18.01.2022 cu privire la stabilirea spațiilor pentru depozitarea temporară a unor categorii de deșeuri.  

